**Lasten ja alle 18-vuotiaiden nuorten osallistumisoikeuksien arviointityökalun pilotointihankkeen ohjausryhmän kokous 1/2019**

**Aika:** 5.3.2019 klo 11-13 (kevyt lounastarjoilu)

**Paikka:** Oikeusministeriö, Eteläesplanadi 10, Helsinki (nh. Rundi)

**Ohjausryhmän jäsenet:** (x) Johanna Suurpää, OM (puheenjohtaja)

(suluissa varajäsenet) (x) Panu Artemjeff, OM

(x) Henni Axelin, OKM (~~Anna Mikander~~)

(x) Marjo Malja, STM

(x) ~~Maija Rekola~~, SM (Nina Routti-Hietala)

~~Mia Luhtasaari, Etno (Peter Kariuki)~~

(x) Terhi Tuukkanen, Lapsiasiavaltuutetun toimisto

(x) Mari Sjöström, Suomen Kuntaliitto ry (~~Aila Puustinen-Korhonen~~)

(x) Mari Väistö, Lastensuojelun keskusliitto ry (Ira Custódio)

(x) Juuso Repo, Mannerheimin Lastensuojeluliitto ry (Jenni Helenius)

**Sihteerit:**  (x) Liisa Männistö, OM

1. **Kokouksen avaus ja läsnäolijoiden toteaminen**

Puheenjohtaja avasi kokouksen klo 11.05 ja todettiin läsnäolijat.

1. **Esityslistan hyväksyminen**

Esityslista hyväksyttiin muutoksitta.

1. **Ohjausryhmän tehtävät ja työskentelytavat**

Puheenjohtaja kävi läpi ohjausryhmän asettamispäätöksen ja siinä todetut ohjausryhmän tehtävät. Puheenjohtaja kertoi, että Suomen painopisteet Euroopan neuvoston puheenjohtajakaudella ovat: 1) eurooppalaisen ihmisoikeus- ja oikeusvaltiojärjestelmän vahvistaminen, 2) tasa-arvo ja naisten oikeudet, sekä 3) avoimuus ja osallisuus sekä nuoret ja radikalisoitumisen ehkäisy. Lasten ja nuorten osallistumisoikeuksien edistämisen arviointityökalun pilotointihanke kytkeytyy luontevasti Suomen puheenjohtajuuskauden teemoihin ja tavoitteisiin.

Puheenjohtaja toi esiin, että Euroopan neuvoston kehittämä arviointimalli on erittäin laaja ja monipuolinen sekä melko työläs toteuttaa. Pilotointihankkeen lähtökohtana onkin toteuttaa arviointiprosessi mahdollisimman pragmaattisesti niin, että siitä on hyötyä sekä Suomelle että Euroopan neuvostolle. Arviointi pyritään toteuttamaan mahdollisimman kevyesti ja olemassa olevia lähteitä ja rakenteita hyödyntäen.

Puheenjohtaja totesi myös, että pilotointihankkeella on liittymäkohtia moneen muuhun meneillään olevaan hankkeeseen, kuten lapsistrategian valmisteluun. Ohjausryhmän työskentely pyritään toteuttamaan mahdollisimman avoimesti. Esimerkiksi ohjausryhmän kokouksissa voidaan kuulla järjestöjä ja muita asiantuntijatahoja.

Ohjausryhmä kävi keskustelua hankkeen peruslähtökohdista. Todettiin, että arviointityökalun tavoitteena on toimia oman seurannan välineenä ja tehdä näkyväksi Suomen tilanne, eikä esim. tehdä vertailua Euroopan neuvoston muiden jäsenmaiden tilanteeseen. Tämä lähtökohta antaa tilaa arviointityökalun luovalle hyödyntämiselle kansallisesti. Terhi Tuukkanen totesi, että hankkeella on yhtymäkohtia lapsen oikeuksien kansallisen viestintästrategiaan, jonka kriittinen tarkastelu ja nykytilan arviointi ovat tarpeen.

Mari Sjöstrom toi esiin, että kuntakentällä kehitetään parhaillaan päätöksenteon ennakkoarviointimenetelmää, jossa pyritään ennakoivaan tapaan arvioida päätöksenteon vaikutuksia kuntalaisiin sekä osallistamaan kuntalaisia. Kuntien näkökulmasta olennaista on, ettei pilottihankkeessa lähdetä keräämään kunnilta jo aiemmin kerättyä tietoa, vaan hyödynnetään mahdollisimman tehokkaasti jo olemassa olevia aineistoja. Sovittiin, että Liisa Männistö tapaa Kuntaliiton asiantuntijoita erikseen, jolloin on mahdollista tarkentaa kuntia koskevan tiedonkeruun fokusta ja menetelmiä.

Keskusteltiin ohjausryhmän työskentelytavoista ja sovittiin seuraavaa:

* Ohjausryhmä kokoontuu hankkeen aikana 4-5 kertaa. Alustavat kokousajankohdat ovat maaliskuu, kesäkuu, syys/lokakuu, marraskuu ja tammikuu 2020 (tarkemmat ajankohdat sovittiin asiakohdassa 7). Kokousten välillä ohjausryhmän jäsenet ovat tarvittaessa valmiita kommentoimaan tekstiluonnoksia (”perusmuistio” ja arviointiraporttiluonnos).
* Ohjausryhmän seuraaviin kokouksiin kutsutaan 1-2 asiantuntijaa kuhunkin ja pidetään ”minikuulemisia” indikaattoritietojen (ns. ”perusmuistion”) kokoamiseksi ja/tai täydentämiseksi.
* Ohjausryhmän kokoumateriaalit jaetaan ensisijaisesti Tiimeri-työtilan kautta, johon kaikille ohjausryhmän jäsenille on annettu käyttöoikeudet.

1. **Arviointityökalun ja -prosessin esittely sekä kokemuksia Euroopan neuvoston muista pilottihankkeista**

Liisa Männistö esitteli arviointityökalun ja -prosessin pääpiirteissään sekä kokemuksia muiden jäsenmaiden pilotointihankkeista. Todettiin vielä, että työkalun päätavoitteena ei ole jäsenmaiden välinen vertailu, vaan itsearviointi. Osa indikaattoreista soveltuisi myös maidenväliseen vertailuun, ja esim. Suomelle läheisten maiden (Viro, Latvia) kanssa vertailu voisi olla mielekästäkin. Pilotointihankkeen tavoitteena on kuitenkin tuottaa tietoa etupäässä kansalliselle tasolle.

1. **Alustavan hankesuunnitelman esittely ja hyväksyminen**

Liisa Männistö esitteli alustavan hankesuunnitelman ja hankkeen tilannekatsauksen. Juuso Repo ja Mari Väistö kertoivat MLL:n ja LSKL:n alustavista suunnitelmista lasten fokusryhmähaastattelujen toteuttamisen osalta.

Todettiin, että ensin on hyvä koota tilannekatsaus olemassa olevan tiedon perusteella, jonka jälkeen voidaan tunnistaa tietopuutteet ja tarkentaa lisätietotarpeita. Sovittiin, että oikeusministeriö tekee tilannekatsauksesta/perusmuistiosta pohjaluonnoksen, jota ohjausryhmän jäsenet omalta osaltaan täydentävät. Sen jälkeen perusmuistio lähetetään lyhyelle lausuntokierrokselle olennaisille sidosryhmille.

Todettiin, että arviointityökalun monista teemoista on jo saatavilla paljon tutkimustietoa (esim. LAPE-muutosohjelma, nuorisotutkimusverkosto), ja mm. THL:n edustajia voisi kutsua kuultavaksi ohjausryhmään.

Lasten fokusryhmähaastatteluista todettiin seuraavaa:

* MLL:n on tarkoitus toteuttaa lasten fokusryhmähaastatteluja muutamissa kouluissa. Haastattelut pyritään nivomaan muihin meneillään oleviin hankkeisiin ja toimenpiteisiin.
* LSKL puolestaan aikoo toteuttaa haastattelut yhteistyössä jäsenjärjestöjensä kanssa. Aikataulusyistä haastattelujen kohderyhmät pitäisi kuitenkin päättää mahdollisimman varhaisessa vaiheessa, jolloin ei voida jäädä odottamaan tilannekatsauksen/perusmuistion valmistumista.
* Haavoittuvassa asemassa olevien lasten haastattelujen osalta lähtökohdaksi päätettiin ottaa LSKL:n esityksen mukaisesti lapsen oikeuksien komitean suosituksessa esiin nostetut lapsiryhmät (vanhemmistaan erossa olevat tai vähemmistöihin kuuluvat lapset, vammaiset lapset, huostaanotetut, koulukodeissa tai muissa laitoksissa asuvat lapset). Tavoitteena on kuulla erityisesti niitä lapsiryhmiä, joita ei kyselyissä ja tutkimuksissa yleensä kuulla. Tarkemmista valinnoista päätetään sähköpostitse.

Indikaattorien 6 ja 9 rajaamisen osalta ohjausryhmä toi esiin seuraavia näkökohtia:

* Indikaattorissa 6 keskitytään tarkastelemaan lueteltujen ammattiryhmien peruskoulutusta (ei jatko- tai täydennyskoulutusta). Osa indikaattorissa 6 luetelluista ammattinimikkeistä vaatii hieman tarkempaa rajausta, esim. valtion virkamiehet, maahanmuuttoviranomaiset. Näissä tehtävissä ei toimita tietyllä tutkinnolla, vaan koulutustaustat voivat olla hyvinkin erilaisia.
* Tutkintovaatimukset ovat todennäköisesti melko helposti saatavilla, joten ensi vaiheessa tarkastellaan kaikkia perustutkintoja, joista tietoa on kohtuullisen vaivattomasti saatavilla. Tarkemmassa arvioinnissa keskitytään niihin tutkintoihin, joiden osalta havaitaan puutteita tai kehittämistarpeita lasten osallistumisoikeuksien näkökulmasta.
* Indikaattoreita 6 ja 9 voitaisiin tarkastella yhdessä/ristiin; niitä aloja joita ei tarkemmin käsitellä indikaattorissa 6, tarkasteltaisiin indikaattorissa 9.
* THL ja STM ovat käynnistämässä hanketta, joka tarkastelee lasten osallisuutta sijaishuollossa. Hankkeen kumppaneina ovat kunnat ja sen kautta saataneen tutkimustietoa myös tämän arviointiprosessin käyttöön.

Pilotointihankkeen odotettujen tulosten ja tuotosten osalta ohjausryhmä totesi seuraavaa:

* CPAT-pilotointihanke seuraa mahdollisen lapsistrategian valmistelua ja on tarvittaessa valmis tuottamaan sisältöjä sen tueksi. Tällä hetkellä ei tiedetä, miten valmistelu etenee tulevalla hallituskaudella.
* Arviointityökalu voisi mahdollisesti jatkossa toimia yhtenä välineenä YK:n lapsen oikeuksien sopimuksen seuranta-, raportointi- ja viestintätyössä. Hankkeen tuotoksena voisi olla helppokäyttöinen työkalu, joka helpottaisi lapsia ymmärtämään, mistä lasten osallistumisoikeuksissa on kyse. Esimerkiksi Virossa pilotointihankkeen yhtenä tuotoksena oli syntynyt interaktiivinen (klikkailtava), verkkopohjainen ja helposti lähestyttävä kuva lasten osallistumisoikeuksista.
* Prosessin tulisi tuottaa konkreettisia toimenpide-ehdotuksia, syötteitä ja työkaluja osallistumisoikeuksien toimeenpanon seurantaan erityisesti paikallistasolla sekä tuoda lapsen osallisuutta näkyväksi. Tulisi arvioida, millaista osallistumista haluamme rakentaa, ja ovatko nykyiset käytettävissä olevat menetelmät niitä, joita lapset ja nuoret haluavat käyttää.

1. **Muut asiat**

Ei muita asioita.

1. **Ohjausryhmän seuraavat kokoukset**

Seuraavat kokoukset järjestetään 18.6. (klo 13.30-15.30) ja 7.10. (klo 13-15).

1. **Kokouksen päättäminen**

Puheenjohtaja päätti kokouksen klo 12.55.

Jakelu Ohjausryhmän jäsenet ja varajäsenet